Aya marushanwa yabanjirijwe n'amajonjora yabereye hirya no hino mu gihugu hagati ya Nyakanga na Kanama 2019, yifashishije impuguke mpuzamahanga, Alejandro Mendez ukomoka muri El Salvador, wabaye uwa mbere ku Isi mu kuyitegura mu 2011.
Mbere yo gutanga amanota muri aya marushanwa mu Rwanda, Mendez yafashe iminsi itatu yo guhugura abategura ikawa barenze amajonjora, hagendewe ku bipimo mpuzamahanga kandi bakamenya gukorera ku minota.
Aya marushanwa yasojwe ku wa 16 Kanama 2019 yateguwe n'Ikigo cy'Igihugu gishinzwe guteza imbere ibyoherezwa mu mahanga bikomoka ku Buhinzi n'Ubworozi (NAEB) ku bufatanye n'Ikigo cy'u Buyapani Gishinzwe Ubutwererane Mpuzamamahanga (JICA).
Mu barushanwaga 20 bibumbiye mu matsinda atatu rimwe rihagarariwe n'umwe, buri wese yahabwaga iminota 10 yo gushyira ku murongo ibikoresho atekesha ikawa n'indi 10 yo kuyiteka, akabona kuyishyikiriza akanama nkemurampaka nako kagatanga amanita.
Nyuma yo kwihererera, ikawa yateguwe na Uwase Lilian yatangajwe nk'iyahize izindi.
Bimwe mu byashingiweho harimo ubusobanuro bw'uko uyitegura abikora, umwanya bimutwara n'uburyo ikawa igaragara mu gikombe.
Nyuma yo kwegukana umwanya wa mbere, Uwase wari witabiriye irushanwa ku nshuro ya kabiri yatangarije IGIHE ko yishimiye kuba ari we wa mbere utsinze mu gihugu.
Ati "Kugira ngo ukore ikawa nziza ugomba gupima ibintu ukora ukamenya ngo niba ngiye gukora garama 20 zayo ndakoresha amazi angana gutya kugira ngo ibe iryoshye, irimo buri kimwe cyose."
Yakomeje ati "Biranshimishije cyane kuko n'umuntu uzajya uza aho nkorera azajya yishima avuga ati 'Ndi kuyihabwa n'umuntu wa mbere uzi kuyitegura neza mu Rwanda."
Umuyobozi wungirije wa NAEB, Urujeni Sandrine, yavuze ko nubwo u Rwanda ruri mu bihugu bifite kawa nziza ku ruhando mpuzamahanga, Abanyarwanda bayinywa bakiri ku gipimo cya 3% gusa.
Ati "Turi hano muri gahunda yo guteza imbere urwego rwa kawa, cyane cyane mu kongera umubare w'abanyagihugu bayinywa, twibanda mu kureba uko hategurwa ikawa nziza."
Ambasaderi w'u Buyapani mu Rwanda, Miyashita Takayuki, yashimiye abagize uruhare bose mu bikorwa byo gutegura aya marushanwa.
Ati "Ni iby'agaciro kuba JICA itera inkunga ibikorwa by'uruhererekane nyongeragaciro by'umusaruro w'ikawa mu Rwanda, guhera mu ihingwa kugeza yoherejwe mu mahanga. Si ukuyiteza imbere gusa ahubwo ni no kongera abakerarugendo b'abanyamahanga. Baraza, bakishimira ikawa y'u Rwanda."
Muri iri rushanwa ribaye ku nshuro ya kabiri Tonny Ruzigana Kertus usanzwe ukora muri Crema Coffee Shop i Musanze yabaye uwa kabiri mu gutegura ikawa neza naho Cyuzuzo Emmy wa Radisson Blu Hotel & Convention Centre, Kigali aba uwa gatatu.
Amafoto: Dushimimana Ami Pacifique